### Latvijas republikas EKONOMIKAS MINISTRIJAS

### TAUTSAIMNIECĪBAS PADOME

Brīvības IELĀ 55, RĪGĀ, LV-1519, TĀLRUNIS (+371) 67013195

Sēdes protokols Nr.9

Rīgā 2017.gada 29.novembrī

**Sēdi vada -** Tautsaimniecības padomes priekšsēdētājs G.Strautmanis.

**Ar balsstiesībām piedalās** - Tautsaimniecības padomes locekļi: A.Ašeradens, V.Rantiņš, J.Naglis, I.Šure, A.Ozolu pārstāv A.Jaunzeme.

# Pieaicinātās personas:

|  |  |
| --- | --- |
| Ārvalstu investoru padomes Latvijā pārstāve | M.Jaksona |
| Tautsaimniecības padomes Enerģētikas komitejas vadītāja vietnieks | A.Treiguts |
| Latvijas Darba devēju konfederācijas pārstāvis | J.Hermanis |
| Lattelecom/ LIKTA pārstāvis | T.Meisītis |
| SIA Fidea pārstāvis | G.Kuļikovskis |
| Latvijas Zinātņu akadēmijas pārstāvis | M.Greitāns |
| Latvijas Tirdzniecības un rūpniecības kameras pārstāve | I.Peipiņa |
| Latvijas Tirdzniecības un rūpniecības kameras pārstāve | R.Grikmane |
| Vides aizsardzības un reģionālās attīstības ministrijas pārstāvis | U.Bisenieks |
| Ekonomikas ministrijas Sabiedrisko attiecību nodaļas pārstāve | E.Rubesa-Voravko |
| Ekonomikas ministrijas Uzņēmējdarbības konkurētspējas departamenta direktors | K.Soms |
| Ekonomikas ministrijas Mājokļu politikas departamenta direktora vietniece | D.Vītola |
| Ekonomikas ministrijas Būvniecības politikas departamenta direktore | O.Geitus-Eitvina |
| Ekonomikas ministrijas Tautsaimniecības struktūrpolitikas departamenta direktors | J.Salmiņš |
| Ekonomikas ministrijas ES un ārējo ekonomisko attiecību departamenta direktore | G.Jaunbērziņa- Beitika |
| Ekonomikas ministrijas ES un ārējo ekonomisko attiecību departamenta pārstāvis | J.Zakovics |
| Ekonomikas ministrijas Analītiskās dienesta vadītāja | D.Zīle |

# **Protokolē** -

# Tautsaimniecības padomes sekretariātsD.Freimane

# Sēdi sāk plkst. 10:00.

**Darba kārtība:**

1. Tautsaimniecības padomes 2017.gada 25.oktobra sēdes protokola Nr.8 apstiprināšana;
2. E-pārvaldes attīstība un vienota digitālā valsts pārvalde;
3. Par OECD 2017.gada ziņojuma analīzes rezultātiem un rekomendācijām.

**1.§**

**Tautsaimniecības padomes 2017.gada 25.oktobra sēdes protokola Nr.8 apstiprināšana**

--------------------------------------------------------------------------------------------------

(G.Strautmanis, M.Greitāns)

**Ziņo:** Tautsaimniecības padomes priekšsēdētājs G.Strautmanis.

**Nolemj:**

1. TSP sekretariātam redakcionāli precizēt Tautsaimniecības padomes 2017.gada 25.oktobra sēdes protokolu Nr.8 3.§ minēto, aizstājot “iesaistot zinātniskos resursus” ar vārdiem “iesaistot tautsaimniecības resursus”.
2. Apstiprināt Tautsaimniecības padomes 2017.gada 25.okotbra sēdes protokolu Nr.8.

**2.§**

**E-pārvaldes attīstība un vienota digitālā valsts pārvalde**

--------------------------------------------------------------------------------------------------

(G.Strautmanis, U.Bisenieks, T.Meisītis, G.Kuļikovskis, I.Šure, J.Naglis, M.Greitāns, V.Rantiņš, A.Ašeradens, I.Peipiņa)

**Ziņo:** Vides aizsardzības un reģionālās attīstības ministrijas E-pārvaldes departamenta direktors Uģis Bisenieks.

**Sēdes laikā diskutētais:**

Vides aizsardzības un reģionālas attīstības ministrijas (turpmāk tekstā – VARAM) pārstāvis U.Bisenieks informē sēdes klātesošos par e-pārvaldes attīstību un paveikto vienotas digitālās valsts pārvaldes pilnveidošanā, par priekšrocībām un iespējām, kuras uzlabotas, lai sabiedrība un uzņēmēji saziņai ar valsti veiktu tiešsaistē. Uz doto brīdi Eiropas Savienības (turpmāk tekstā – ES) datu *atkalizmantošanas* indeksa dati norāda, ka Latvija ir strauji augusi “datu atvēršanas posmā”, ir ieviests arī atvērto datu portāls - data.gov.lv.

U.Bisenieks informē, ka priekšā ir daudz darāmā, t.sk. divi no virzieniem, kurus norāda ES - cilvēku kapitāls un izglītība (spēja radīt un izmantot produktu - interneta lietotāji, informāciju komunikāciju tehnoloģiju (turpmāk tekstā – IKT) pamatprasmes, IKT speciālisti, STEM absolventi)); otrs virziens ir digitālo tehnoloģiju integrācija uzņēmējdarbībā.

VARAM pašreiz strādā pie vairākiem izaicinājumiem, viens no tiem ir realizēt IKT iespēju potenciālu pilnībā jeb papīra procesi galvās, t.sk. likumdošanas procesā; IKT resursu un pakalpojumu koplietošanas risinājumu attīstība un uzturēšana; tiesību aktu grozījumu ietekme uz IKT risinājumiem; zema izplatība nacionālās e-identitātes risinājumam.

T.Meisītis informē, ka Latvijas Informācijas un komunikācijas tehnoloģijas asociācija tikko publiskojusi e-indeksa mērījumus. Kāds ir progress un problēmas, kas jāpilnveido, vai virziens pareizs?

Viņš uzsver, ka no nozares un uzņēmumu pārstāvju puses ir norādes, ka koordinācija digitālās informācijas apmaiņā valsts pārvaldes līmenī ar pašvaldībām nav integrēta. Kā VARAM redz situācijas risinājumu problēmā ar informācijas integrāciju starp valsts pārvaldēm un pašvaldību līmenī?

I.Šure jautā par *software* un licencēm, piemēram, lielie uzņēmumi iepērk savas licences pa tiešo no lieliem pakalpojumam sniedzējiem (Microsoft). Vai Latvija kā valsts var iepirkt un optimizēt tādā veidā iepirkumus neveicot to no starpniekiem?

M.Greitāns komentē prezentācijā slaidā minēto “nodrošināt valsts pārvaldē dokumentus tikai e-veidā”, vēršot uzmanību, ka pirms ieviest šādu procesu, nepieciešams pārskatīt normatīvos aktus, jo bieži vien valsts zinātniskās institūcijas, kas arī ir valsts pārvalde, pieprasa informāciju un zinātniskos projektus, kuri vēsturiski ir lielapjoma un tiek gatavoti papīra formātā. No Latvijas Zinātņu akadēmijas puses viennozīmīgi tiek sniegts atbalsts šī procesa ieviešanai, bet būtiski nepieciešams pārskatīt un analizēt šāda veida pakalpojums, lai turpmāk ieviešot šāda veida elektroniskās dokumentu platformas, izvairītos no e-skolas un e-veselības projektu kļūdām un neveiksmēm.

G.Kuļikovskis norāda, ka prezentācijā nav minēta sistēmas arhitektūras koncepcija un tās principi un, ka tiks nepieļauta dublējošās sistēmas attīstība, bet vai VARAM nav šaubu, ka tas izslēdz evolūciju un tā varat zaudēt tirgus elementu? E-adrese ir demonstrācija iepriekšējai problēmai, jo visa drošā sistēma beigsies ar to, ka “drošie e-pasti” tiks pārsūtīti atpakaļ uz saviem ikdienas e-pastu kontiem. Vai Jūs liegsiet lietot šo dublējošo sistēmu?

A.Ašeradens norāda, ka valsts pārvaldes iestādes sistēmas nav sasaistītas ar citu iestāžu datiem un reģistriem, kā arī uzskaitas būtiskākās problēmas:

1. Skatoties no citu valstu pieredzes, starp valsts pārvaldēm ir ieviests automātiskais datu apmaiņas protokols, kas Latvijai būtu jāņem par piemēru;
2. Elektroniskās ID kartes iedzīvotājiem ir pieejamas, bet statistiski ļoti maz iedzīvotāju tās izmanto.

Tas parāda, ka ambīcijas būt līderiem IT nozarē ir sen zudušas.

G.Kuļikovskis norāda, ka prezentācijā iekļautā karte parāda, ka lielākā daļa no IT sistēmām ir izolētas (piemēram, datu regulas ieviešana - apstrādājot fiziskas personas datus, tie būtu jāatspoguļo jebkurā sistēmā, kurā tā darbojas, un ja to prasa regula, tad dati jāievada katrā sistēmā atsevišķi, kas nozīmē lielu resursu un finanšu patēriņu).

Viņš uzsver, ka Vienas pieturas aģentūra darbojas nepilnīgi, jo arī šeit sistēma un ērtības nestrādā. Kamēr e-paraksts nebūs ātrs un ērts, to nelietos, bet ieviešot procesu, piemēram, elektronisko dokumentu apmaiņu starp iedzīvotājiem un valsts pārvaldi, padarot to iedzīvotājiem finansiāli dārgāku procesu nekā papīrā, elektroniskais process apstāsies.

G.Kuļikovskis pauž viedokli par vienoto IKT arhitektūru un Latvijas valsts radio un televīzijas centra (turpmāk tekstā- LVRTC) lomu kā valsts pakalpojumu sniedzēju un tā iespējamo sniegšanu patērētājiem, saņemot subsidētus pakalpojumus no valsts, tādā veidā kropļojot konkurenci. Viņš aicina VARAM nepieļaut un piedāvāt iespēju šos pakalpojumus iegādāties no dažādiem komersantiem.

A.Ašeradens norāda, ka finansējums IKT ir pietiekams un pieprasījums datu vajadzībai aug, bet sistēmas ģenerēšanai pakalpojumu sniedzēji prasa bargas summas, bet e-sistēmas un risinājumi turpina nedarboties.

G.Kuļikovskis norāda uz problēmu, ka patreiz nav regulējuma, kas nozīmētu atbildīgo, kurš valstī veiktu failu un datu apkopojumu, veidojot arhīvu un šādus datus uzglabājot. Datu apstrādes tehnoloģijas to ļautu to izdarīt, bet pašlaik ministrijas šādus datus neuzglabā, tāpēc nevar veikt datu analīzes.

G.Strautmanis norāda, ka pēdējā, pieejamā informācija par digitālās ekonomikas un sociālo indeksu norāda, ka Latvija ir nopietni zem ES vidējā līmeņa. Vai ir veiktas kādas aktivitātes attiecībā uz stratēģijām, vai tās koriģējāt pēc šiem datiem?

U.Bisenieks norāda, ka e – indekss jau ir izveidojies par tādu kā sacensību starp valstīm. Indekss parāda, ka publiskā pārvalde pilnveidojas - gan iekšējie procesi, gan sadarbība un datu apmaiņa, bet protams ir kur augt. Pašvaldību loma no IKT puses jūtama, bet lai to uzlabotu, VARAM no investīciju pakotnes pašvaldībām paredzējusi izveidot koplietošanai IKT projektus, lai būtu viens risinājums visām pašvaldībām.

U.Bisenieks norāda, ka VARAM atbalsta brīvu tirgus konkurenci un norāda, ka attiecībā uz LVRTC ir jābūt konkurencei un tirgus spēlētajiem ir jābūt vairākiem, kas piedāvās iedzīvotājiem brīvu iespēju izvēlēties produktu un pakalpojumu sniedzēju.

Viņš norāda, ka e-adrese ir droša vide, platforma brīva teksta saziņai iedzīvotājiem, kur var pieprasīt saņemt informāciju no valsts iestādēm. Tas nav e-pasts, bet gan aizsargāta vide.

Licencēm un iepirkumiem valsts pārvalde izmanto elektronisko iepirkumu sistēmu, kurā ir paredzēta iespēja licences konsolidēt un iegūt apjoma atlaides. Ražotāju un pakalpojumu sniedzēju cenu indeksa noteikšana ir viņu pašu iekšējā politika.

Lai būtu vienota automatizēta datu apmaiņa, norit darbs pie projekta īstenošanas, kas noritēs trīs gadus. Datu savienojamība jau tiek nodrošināta, process notiek.

A.Ašeradens norāda, ka mēs nevaram prognozēt, kādas sistēmas mums būs nepieciešamas pēc trīs gadiem, jo tā jau būs pagātne, tādēļ ir jādomā, kā šo procesu paātrināt.

U.Bisenieks skaidro, ka digitālās ekonomikas un sociālā indeksa pozīcijas kritums ir radies dēļ IKT iespējām un risinājumiem e- komercijās sadaļā.

I.Peipiņa norāda, ka izveidotās e - platformas un sistēmas uzņēmējiem ir neērtas, tas patērē daudz laika, portāls Latvija.lv nedarbojas tā, kā tas ir nepieciešams. Aicinājums ir VARAM pārskatīt, kā uzlabot procesu maziem un vidējiem uzņēmumiem darbojoties e-komercijas platformā.

A.Ašeradens norāda, ka ir jānodefinē kritēriji e-pārvaldei, kā virzāmies uz priekšu e-pārvaldes digitalizācijā, lai pretī ir iespēja redzēt ieguvumus.

**Nolemj:**

1. TSP sekretariātam iekļaut protokolā sēdes laikā izteiktos jautājumus un viedokļus, nosūtīt tos šī gada TSP prezidējošai institūcijai Latvijas Tirdzniecības un rūpniecības kamerai saskaņošanai līdz š.g. 5.decembrim.
2. TSP sekretariātam nosūtīt sēdes protokola izrakstu ar lūgumu TSP sēdes klātesošajiem sagatavot īsus, konkrētus priekšlikumus protokola lēmumam un iesūtīt tos elektroniski līdz š.g. 8.decembra darba dienas beigām.
3. Pēc priekšlikumu saņemšanas un saskaņošanas ar visām iesaistītajām pusēm, TSP sekretariātam nosūtīt protokollēmumu saskaņošanai VARAM.
4. VARAM saskaņot TSP iesniegto protokollēmuma projektu un sniegt atbildes uz protokolā pievienoto pielikumu ar jautājumiem ne vēlāk kā līdz š.g. 22.decembrim (sk. pielikumu Nr.1).

**3.§**

**Par OECD 2017.gada ziņojuma analīzes rezultātiem un rekomendācijām**

--------------------------------------------------------------------------------------------------

(J.Salmiņš, A.Ašeradens, G.Strautmanis, V.Rantiņš, D.Vītola, O.Geitus-Eitvina, K.Soms, J.Naglis)

**Ziņo:**

* Ekonomikas ministrijas Tautsaimniecības struktūrpolitikas departamenta direktors J.Salmiņš;
* Ekonomikas ministrijas Uzņēmējdarbības konkurētspējas departamenta direktors K.Soms;
* Ekonomikas ministrijas Mājokļu politikas departamenta direktora vietniece D.Vītola;
* Ekonomikas ministrijas Būvniecības departamenta direktore O.Geitus-Eitvina.

**Sēdes laikā diskutētais:**

J.Salmiņš informē, ka 2017.gada OECD Ekonomikas pārskatā par Latviju ietvertajos priekšlikumos uz Ekonomikas ministriju attiecas divi būtiskākie ieteikumi – mājokļu pieejamība un Rīgas ekonomiskais potenciāls salīdzinājuma ar pilsētu metropolēm (Rīga neizmanto iespēju attīstīties).

Galvenās rekomendācijas:

1. Latvijas ekonomikas konverģence nav tik spēcīga un dzīves līmenis neuzlabojas pietiekami strauji, kā galvenais faktors tam ir zema produktivitāte un lēnais produktivitātes pieaugums;
2. Zemais eksporta līmenis un apjoms salīdzinot ar Lietuvu un Igauniju (kavējošie faktori ir ēnu ekonomika, nevienlīdzīgā konkurence, maksātnespēja, tiesu sistēma, darbaspēks - izglītība un prasmes, inovāciju zinātnes ieguldījums);
3. Nabadzība un nevienlīdzība (cilvēku mobilitāte un mājokļi, veselības aprūpes sistēma).

D.Vītola un O.Geitus-Eitvina informē sēdes klātesošos par pasākumiem, kādi tiek veikti, lai izpildītu OECD ieteikumus, kuri minēti 2017.gada ziņojuma analīzes rezultātos un rekomendācijās attiecībā uz nepieciešamību pēc īres tirgus regulējuma (īres mājokļiem tuvāk darbavietām) un vienkāršot administratīvās procedūras būvatļauju saņemšanā.

J.Salmiņš un K.Soms informē, ka OECD norāda - neskatoties uz to, ka Rīgas reģionā koncentrējas lielāka daļa no Latvijas tautsaimniecības aktivitātēm, kā arī tajā ir caurmērā zemāks bezdarba līmenis un lielākas darba iespējas, Rīgas reģions savā konkurētspējā atpaliek no citiem Baltijas jūras reģionā un kopš 2010.gada Rīgas reģions sāk atpalikt no Igaunijas un Lietuvas pilsētām.

Vidēji IKP uz vienu iedzīvotāju Rīgā ir zemāks nekā citās pilsētās Baltijas jūras reģionā. OECD norāda arī uz trūkumiem Rīgas reģiona pārvaldībā, piemēram, ka trūkst sadarbības starp Rīgu un tām pašvaldībām, no kurām cilvēki dodas strādāt uz Rīgu. Te ir gan mājokļa pieejamības jautājums, gan sociālie pakalpojumi, transporta infrastruktūra.

OECD norāda arī uz problēmām sabiedriskā transporta pieejamībā Rīgā. Sabiedriskie pakalpojumi, infrastruktūras nodrošinājums, bērnu aprūpes pakalpojumu pieejamība Rīgā arī ir neefektīvi.

Tas ir ļoti nopietns jautājums, jo Rīgai un Rīgas reģionam kopumā ir milzīgs potenciāls Latvijas tautsaimniecības izaugsmei, pārkārtošanai uz zināšanām balstītu augstas pievienotās vērtības produktīvu ekonomiku, kas pagaidām diemžēl pilnībā netiek izmantots.

**Nolemj:**

1. TSP locekļi atbalsta Ekonomikas ministrijas turpmākos soļus un pasākumus, kas tiek veikti, lai izpildītu ieteikumus attiecībā uz 2017.gada OECD Ekonomikas pārskatu par Latviju ietvertos OECD rekomendācijām.
2. TSP uzskata, ka ir nepieciešama aktīva valdības, Rīgas un Pierīgas pašvaldību sadarbība, lai ieviestu 2017.gada OECD Ekonomikas pārskatā par Latviju ietvertos OECD priekšlikumus Rīgas reģiona pārvaldības uzlabošanai.

Sēdi slēdz plkst. 12:00.

Sēdes vadītājs G.Strautmanis

Sēdes protokolētāja D.Freimane